Consiliul General al Municipiului București a aprobat în ședința de marți noua Strategie de salubrizare a Capitalei. Conform documentului, în următorii ani vor fi desființate ghenele din interiorul blocurilor, iar în cartiere vor fi amenajate „insule“ de colectare separată a deşeurilor. În plus, toate ansamblurile de locuințe nou create vor fi dotate cu sisteme îngropate/semiîngropate pentru colectarea separată a deșeurilor. Strategia prevede și o automatizare mai accentuată a procesului de salubrizare prin folosirea mai multor mașini, dar și obligativitatea operatorilor de dotare a coșurilor stradale cu pungi pentru strângerea deșeurilor de la animalele de companie.

Vor fi desființate ghenele la bloc, se înființează insule pentru deșeuri. STRATEGIA PRIMĂRIEI Foto: www.gandul.info

Consiliul General al Municipiului București a aprobat, marți, „Strategia de dezvoltare şi funcţionare pe termen mediu şi lung a serviciului public de salubrizare în Municipiul Bucureşti“ pentru perioada 2014-2030. Proiectul prevede desființarea ghenelor din interiorul blocurilor, dezvoltarea unor sistem îngropat de colectare a deșeurilor, dar și implementarea la nivelul întregului oraș a colectării separate a deșeurilor.

„Până în anul 2025 se va renunţa la folosirea ghenelor din interiorul blocurilor. Va putea rămâne în folosinţă numai camera de la parterul blocului care va fi amenajată corespunzător“, se precizează în noua strategie. Tot până în 2025 se vor crea în interiorul cartierelor "insule" de colectare separată a deșeurilor. Este vorba despre nişte platforme pe care se vor amplasa recipienţi pentru colectarea separată a deşeurilor.

"Se vor dezvolta sisteme îngropate/semiîngropate privind colectarea separată a deșeurilor cu precădere în zonele intens circulate pietonal, în jurul piețelor agroalimentare și de flori sau în apropierea marilor intersecții. Termenul de realizare a acestora este de doi ani de la aprobarea prezentei strategii", se menționează în noul proiect. Potrivit aceluiași document și "ansamblurile de locuințe nou create vor fi dotate cu sisteme îngropate/semiîngropate pentru colectarea separată a deșeurilor".

În plus, noua strategie îi obligă pe operatorii de salubrizare să asigure "coșuri stradale speciale dotate cu săculeț/pungi care să fie destinate colectării de către cetățeni a deșeurilor și dejecțiilor provenite de la animalele de companie".

Potrivit noii strategii, modelul coșurilor de gunoi pentru colectarea deșeurilor stradale vor fi stabilite în mod unitar în funcție de artera pe care vor fi instalate sau de specificul zonei. De asemenea, documentul prevede că operatorii de salubrizare vor purta salopetă unitară, în schimb pentru fiecare sector va exista o culoare diferită.

În maxim 6 luni de la intrarea în efectivitate a contractului de delegare de gestiune a servciului public de salubrizare, vor fi eradicate toate locațiile unde se depozitează necontrolat deșeuri de orice tip.

Sancțiunile pentru nerespectarea startegie vor fi aplicate de Primăria Capitalei sau de primăriile de sector.

CITEȘTE DOCUMENTUL AICI

Etichete: Consiliul General al Municipiului Bucureşti, Primăria Capitalei, strategia de salubrizare